(ken ni Ading Aneng a taga-Adams)
no koma lunagennak ti darang ti init,
tapno maipilkatak laengen iti rengngat,
ket makimaymaysaak kadagiti ramen ti daga,
ta uray ti lagipko maipalunapinto lattan
kadagiti ramut ti dalukdok ken barsanga.
wenno saan, ikuyognak dagiti marsaak
a sabong ti kawkawati a mayaplag iti kalsada—
malidlidan, mapaddapaddakan agingga
a mapitpit ti barukong ket mapespes
ti nagbalay a napait, nagpanes a dara.
kunak manen, maysaak koma kadagiti
mapag-ut a marapagay a maikuribot
ket maisarangusong iti agkatkatay
a ngiwat ti nuang, ta iruamko ti bagik
iti sakit ti ngatingat dagiti nainayad,
agpalaud nga askaw.
no saan, maysaak koma a naakas a niniogan—
nagrarangasan ‘tay bulsek, pilay a
di-katatawan,
maikurkor kadagiti agkukurrot nga upa
ken iti nainggasatan a karurayan—
maidaton nga anib ken salaknib
iti agpiskel a rangtay.
siak koma gayam ‘tay pungdol
a maisungrod iti dalikan, agingga a mapasagak
iti gil-ayab ta bareng gumubang ti kimmigpal
a leddaang iti likud ti naparpar a paragpag.
ta ti asuk, agbalinto nga insenso a manglukag
iti nakipet a bibig ti agbibineg a puso.
mayatak met, no maysaak a natikagan
a karayan, ket makirriit ti naay-ay, naay-ayam
ken nabaybay-an a pakaasi ket agbalin
a pakaitabonan amin a nalaes ken awanan
anges a babawi. (agrennekak kadagiti mayatang
a pakawan, nagulgolan iti daradara nga
arutang.)
ta diak kayat a dagulliten, nga iti
panagmaymaysak
naglati ti siitan a singsing a nayuper iti lua.
ket naet-etan ti karabukobko iti pugsat a
kuentas
agingga a ti timekko, in-inut nga alun-onen
nakaal-alingget nga anug-og
ken makaaliaw a riaw.
--ROMEL A. PASCUA
Bacarra, Ilocos Norte
(Naipablaak iti Bannawag, Mayo 28, 2012 a
bilang.)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn wol_Latn ilo_Latn ilo_Latn tgl_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tsn_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tsn_Latn pag_Latn ilo_Latn pag_Latn